Disznóhús, feszület, Mikulás. A szülők szerint az elmúlt hónapokban ezek a dolgok tiltólistára kerültek egy bécsi kerület iskolájában. Osztrák gyerekek szüleinek egy csoportja úgy írt az osztrák ÖSTERREICH napilapnak, hogy a nevüket nem vállalták. Mint mondták: nem szeretnék, hogy a gyerekeiket hátrány érje amiatt, hogy a szüleik előállnak az igazsággal

– írja vezető cikkében a keddi Ripost. Az írás szerzője sem vállalja nevét, ő nyilván nem szeretné, ha karrierjét hátrányt érné, amiért pontatlan hazugságokkal állt elő.

Hamar kiderül azonban, hogy a felvezetésben még többes számban leírt szülők egyetlen apukát rejtenek. A cikk szerint ő "pontokba szedve arról számol be, hogy milyen hátrányok érik az osztrák gyerekeket nap mint nap, csak azért, mert az elmúlt hónapokban/években egyre több migránsdiák kezdett járni az iskolába. Már az első példa jól mutatja, hogy az édesapa valóban nem túloz. A Mikulást ugyanis már évek óta száműzték az iskolából, és ezzel egyidejűleg szinte minden olyan eseményt, tárgyat betiltottak, ami konkrétan a kereszténységre utalhatna". A Ripost szerint "a Jézuska sem jön már el a floridsdorfi iskola osztálytermeibe, a karácsonyi bulikat pedig már egy ideje téli bulinak nevezték át". A levelet író apa arról is beszámolt a Ripost szerint, hogy a diákok a migránsgyermekek miatt már szinte egyáltalán nem kapnak disznóhúst ebédre. És ha mindez még nem lenne elég: "az osztálytermek falairól levették a feszületeket".

Van politikai végkicsengése is a cikknek. Íme: "a bécsi önkormányzat szabadságpárti képviselője, Jürgen Czernohorszky az eset kapcsán elmondta: a külföldi gyerekek beilleszkedése így biztosan nem fog sikerülni".

Hogy a Ripost uszítása sikeres-e, nem tudjuk, de hogy a képviselő nevét nem sikerült eltalálni, az biztos. Az általuk idézett cikk eredeti változatában ugyanis ez áll: a szabadságpárti Toni Mahdalik felszólította Jürgen Czernohorszky önkormányzati képviselőt, hogy intézkedjen, mert így nem fog működni a beilleszkedés. Utóbbi tehát nem szólalt meg, és nem is a szélsőjobb képviselője, hanem a Bécset irányító szociáldemokrata párté. (A lapban a hiba megkoronázásaként Jürgen Czernohorszky fotója szerepel.)

© hvg.hu

Ám a szöveggel nem ez az egyetlen baj, ahogy fél perc netes keresés után kiderül. A szóban forgó iskolában például azért nem kínálnak disznóhúst, mert nincs menzája az intézménynek, így aztán az iszlám előírásainak megfelelő ételt sem nyújtanak.

Egyébként a gyerekek már megkapták az idei Mikulás-csomagokat, hogy maga a piros köpenyes apó is ellátogat-e az iskolába, az a szülői közösségen múlik, a tanárok nyitottak lennének rá. Az iskola bejáratánál karácsonyfa áll, a folyosókon a gyerekek által készített Mikulások lógnak, és az aula is ünnepi fényben ragyog.

A Ripost azt is állította, hogy a bevándorlók integrációja helyett a bécsi gyerekeket kötelezik töröknyelv-tanulásra. Ez is teljes hazugság, az osztrák fővárosban ugyanis mindenkinek joga van anyanyelve elsajátításához, így huszonhárom egyéb nyelv között a törököt is felajánlják fakultatív nyelvórákon azoknak, akik török származásúak.

Az Österreich című lapban megírt szöveg minden elemében hamis, a megfogalmazott vádakat pedig a bécsi oktatási tanács a legkeményebb szavakkal utasítja vissza – tudatta a hivatal. Állásfoglalásukat tegnap délben ismertette például a Kurier. A Ripostnak lett volna lapzártáig még bőven ideje, hogy a cikkét frissítse, vagy legalább a szövegértési hibát javítsák, és a megfelelő képviselő fotójával ábrázolják. Vagy minimális célkitűzésként legalább az Österreich napilap által később tett magyarázkodó kiegészítéssel frissítsék az állításokat.

Ide kattintva eléri a Nyüzsi további cikkeit, azonnali véleményeket, érdekességeket, szórakoztató mémeket, gif-eket, videókat.